閭丘仲時清晨見過作此詩遺之
作者：周孚
朝代：宋

paragraphs: 子來始晨炊，飯麋語未盡。
豐鍾九秋鳴，歷歷有餘韻。
朞年不見子，子學乃頓進。
吾州士冀北，子實千里駿。
緬懷十載語，至此方盡信。
滔滔大河流，可借九里潤。
衰年舊學廢，得安闕親近。
明窗兩趺坐，日永失餘困。
世情貧更薄，吾貨老亦鈍。
得與田蘇游，從今復何恨。